Autäör

'nen Autäör (Letien: auctor, "sjriever") is d'n oearsprunkelike geisteliken eigener van e creatief wirk. Meistes wuuertj dao in 't daacheliks spraokgebroek de sjupper van e book, 'ne bönjel of 'n artikel op 't gebied van litterkónde, kóns, weitesjap of anger non-fictie mit gemèndj, kórtóm 'ne sjriever of journalis. Mer ouch haet beveurbeildj eder meziekstök 'nen autäör: de kómponis of arranzjäör.

Bie anger creatieve wirker wie e sjiljerie, e bild, 'n website, e grafisch wirk of e geboew sprèk me meistes neet van 'nen autäör, ouchal zeen de maekers det juridisch gezeen waal.

d'n Autäör van 'n creatieve sjupping of dem woraan d'n autäör de rechten haet euvergedrage (wie 'nen oetgaever of opdrachgaever) haet daovan 't "ónvervraembaar" autäörsrech, womit t'r veur bepaoldjen tied distributie van 't wirk behieërtj. 't Wirk wuuertj bestreke dore wèttelike regelinge die inne nasjenaal en Europese autäörswètgaeving zeen vasgelag. 't Fenomeen internet haet vanaaf 't ènj vannen twintjigsten ieëf gelèdj toet e nag ummer doorgäöndj procès van herijking en aanpassing van die wètgaeving.

Categorie:Beroepe